Felmondtak az orvosok: kérdés, mi lesz a sürgősségi ellátással a kórházban
Lapunk tudomására jutott, hogy az egri Markhot Ferenc Oktatókórház és Rendelőintézet Sürgősségi Betegellátási Osztályán dolgozó orvosok közül legalább hatan – köztük az osztályvezető is – beadták a felmondásukat.
Az indokok egyelőre nem ismertek, de úgy tudjuk, többen hivatkoztak a rossz munkakörülményekre, a nem megfelelő technikai és személyi feltételekre. Nos, mindezek után joggal tehetjük fel a kérdést: az orvosok egyidejű távozása után vajon biztosított-e a sürgősségi osztály működése... Egyáltalán: megoldható-e a helyettesítésük, veszélybe került-e a betegellátás, megérzik-e majd a betegek az orvoshiányt? Kérdéseinkkel megkerestük az egri kórház illetékeseit is. Dr. Fűtő László főigazgatótól a következő válasz érkezett: „Néhány vállalkozó, közreműködő orvos mondta fel szerződését a Sürgősségi Betegellátó Osztályon. Ezen orvosok többsége csak egy-egy műszakot látott el, nem teljes munkaidőben dolgozott a kórházban. Döntésüket nem indokolták, erre jogszabályi lehetőségük van. A betegellátás nem került veszélybe, a Sürgősségi Betegellátó Osztály folyamatosan ellátja a betegeket, belső intézkedésekkel megerősíti az ellátást a kórház vezetése és a Sürgősségi Betegellátó Osztály változatlan formában fogadja és látja el a betegeket.” Hogy a valós helyzet tényleg ennyire megnyugtató-e, nagyon nehéz eldönteni, egy valami azonban bizonyos: csütörtökön délután a kórházban rendkívüli főorvosi értekezlet hívtak össze a történtek kapcsán, ami azt jelenti, bőven van még miről beszélni. Éppen ezért kerestük fel a kórház működését ellenőrző hivatalt, a Heves Megyei Kormányhivatal Népegészségügyi Szakigazgatási Szervét, amelynek vezetőjétől,  dr. ifj. Wernigg Róbert megyei tiszti főorvostól azt kérdeztük, ilyen körülmények között megoldott-e az egri kórház sürgősségi osztályának működtetése. A Markhot Ferenc Oktatókórház és Rendelőintézet 2014. november 21-én jelezte dr. ifj. Wernigg Róbert megyei tiszti főorvosnak, hogy a Sürgősségi Betegellátó Osztály működésével kapcsolatosan megoldandó kérdések merültek fel. A megyei tiszti főorvos ezért 2014. november 25-ére többoldalú egyeztető megbeszélést hívott össze. Az egyeztetés során megállapították, hogy jelenleg nem áll fenn olyan helyzet, ami a népegészségügyi szerv beavatkozását igényelné. A kórház és a hatóságok között az információáramlás folyamatos – többek között ezeket tudta meg lapunk a megyei tiszti főorvostól. Dr. Botos Pétert, a sürgősségi betegellátó osztályvezető főorvosát is elértük, aki megkeresésünkre az alábbiakról tájékoztatott: „Közalkalmazotti munkaviszonyom a Markhot Ferenc Oktatókórház és Rendelőintézetben 2014. november 27-én megszűnt. A Sürgősségi Betegellátó Osztály működését érintő kérdésekben a továbbiakban a kórház illetékesei jogosultak tájékoztatás adására.” Mivel az ügy jelenlegi résztvevői további konkrétumokról nem akartak nyilatkozni, megkerestük dr. Valent Mihályt, aki 2009-től 2010-ig vezette az egri kórház sürgősségi osztályát (dr. Botos után és előtt), arról érdeklődve, szerinte mi állhat a történtek hátterében. Nos, mint elmondta, nem hiszi, hogy ennyi orvos egyszerre tévedhet. – Ez a történet – hogy tudniillik orvosok csoportosan álljanak fel – eddig példátlan Magyarországon – fogalmazott dr. Valent. – Csodálkozom azon, hogy az orvosok ilyen helyzetbe kerültek, mert rendkívül jó szakemberek dolgoztak Egerben. Mindez annak köszönhető, hogy 2010 után csökkentették az orvosi létszámot a sürgősségin, és így vitték tovább az osztályt. A távozók helyére nem került senki, máshová vettek fel orvosokat. A kérdés az, most vajon hány olyan ember van a sürgősségi osztályon, aki az ott adódó feladatokat képes ellátni, nem mellesleg képes önálló döntést hozni... A valamikori egri osztályvezető azt mondja: helyettesítéssel bármit meg lehet oldani, mivel a sürgősségi osztályon szakvizsgázott orvosnak minősül, aki belgyógyász, sebész, gyermekgyógyász, így a megyei népegészségügyi szerv megadja számára az engedélyt, mivel papíron megfelel. Azt ugyanakkor nem ellenőrzik, hogy sürgősségi orvostanban valóban jártas-e. – A részállású orvosok nem lojálisak az osztályhoz, a kórházhoz – szögezi le Valent doktor. – Egerben dr. Botos Péter távozásával nem maradt olyan orvos, aki rendelkezik oxyológia-sürgősségi szakvizsgával. Valószínűleg itt ez történt, vagyis a főorvos úr alól „kihúzták” a szakember gárdát. Ez vajon rendben van így...? Rendszerhiba lehet a dologban, azaz a háttérosztályok nem működnek megfelelően. A radiológián például kevés az orvos, az intenzíven cserélték az osztályvezető főorvost, így aztán minden a sürgősségin csapódik. Az igazgatóság valódi feladata az lenne, hogy olyan rendszert alakítson ki, amelyben jól működnek a konzíliumot adó osztályok. Ezért olyan tetemes a várakozási idő, ezért húzódik el a leletkiadás, ezért annyira hosszúak a várólisták – magyarázta a szakember.  Pénteken ismét felkerestük kérdéseinkkel a kórházi főigazgatót, aki arról tájékoztatta lapunkat, hogy a Sürgősségi Betegellátó Osztály vezetője önként mondott le közalkalmazotti jogviszonyáról. – Nem igaz az az állítás, miszerint a Markhot Ferenc Kórházban nincs sürgősségi szakvizsgával rendelkező orvos. Természetesen van, sőt, az osztálynak már van megbízott vezetője is – szögezte le dr. Fűtő László. A rendkívüli értekezlet eredményeiről is érdeklődtünk. Ez ügyben a következő közleményt kaptuk: „A Kórházban rendszeresen, havonta tartunk főorvosi értekezletet. A tegnapin az egyéb fontos betegellátást érintő kérdések mellett szó volt a sürgősségi ellátásról is, mint ahogyan ez lenni szokott a megszokott rend szerint. Szeretném leszögezni, hogy a sürgősségi betegellátás biztonságosan működik, folyamatosan fogadjuk a betegeket.” „Hogyan lehet tönkretenni egy sürgősségit?” – Elbocsátásom előtt átadtam a vezetőségnek egy dokumentumot, amelyben legrosszabb lehetőségként felvázoltam, hogy a sürgősségi osztályt úgy lehet tönkretenni, hogy sürgősségi szakorvosok helyett sok részmunkaidős, nem szakképzett orvost veszünk fel, és a műszakvezetők mellé rezidensek kerülnek – mondta el dr. Valent Mihály. – A járóbeteg-ellátáson lévő hosszú várólisták miatt sokan a sürgősségire mennek, és az ott dolgozó, nem professzionális sürgősségi orvosi kar nem képes megfelelni az elvárásoknak. A kórház menedzsmentje hozta őket ilyen helyzetbe. Régóta kérték a segítséget, amit nem kaptak meg. Ez vezetett az összeomláshoz.